  Виталий Пронин В. Белыхлэн «Улонысь палдытэмъёс» суредэз.Удмуртиысь калык художниклэн Валентин Белыхлэн «Полёт (Записки художника)» книгаез потӥз. 12+ Книгаез нырысьсэ адӟыкум, малпай: мон азьын суредъёсын альбом. Янгышаськем.  «Удмуртия» издательствоын поттэм «Полёт» книгаез чеберлыко литература шуэм потэ. Малы ке шуоно татчы, паймымон суредъёс сяна, пыртэмын художниклэн веросъёсыз, памфлетъёсыз, выжыкылъёсыз, репризаосыз.  Валентин Белых вераське улон-вылон но творчество, художниклэн  дунне шоры учконэз но дыр сярысь. Суредасьлэсь улонзэ со ӵошатэ гырисьлэн улонэныз. Художник уен-нуналэн искусстволэн герыез сьӧрын вамышъя, устолыксэ будэтон-волятон но творчествозэ калыклы вуттон понна сюлмаське. Суредасьлы провинциын та ласянь секытгес, солэсь ужъёссэ дунъясьёс-валасьёс ичи. Оло, соин но та книгаяз В. Белых суредъёссэ учыръёсын, тодэ ваёнъёсын, веросъёсын усьтэ-валэктэ.В. Белых гожтэ: «Картинаын валтӥсез - малпан. Искусствоын тужгес но секытэз - пӧртэм малпанъёсты огазеяса, йылпумъянъёс лэсьтыны, пичиез бордысь бадӟымаз выжыны. Озьы гинэ творчестволэн емышез - суред - кылдэ, вылаз ик, со учкисьёслы валамон луыны кулэ на. Собере гинэ художник сюжет, мукет кылын вераса, композиция борды кутске. Нош суредын малпанэз ӧвӧл ке, со кыкетӥ сортъем искусство».Книгалэн нырысетӥ бамаз гожтэмын, усточи сое аслаз нуныкайёсызлы Арсенийлы, Михаиллы но Анналы сӥзе шуыса. «Егит дыръя ӟыгыртэм потэ быдэс дуннеез. Кельтэм уг поты одӥг адӟытонэз но, одӥг шулдыръяськонэз но, соин ик нылпиосылы дыры ӧз тырмылы. Тау кузпалэлы Альбина Николаевналы, пиналъёсмы сярысь сюлмаськонъёсты вылаз басьтыса, со мыным луонлык сётӥз быдэсак искусствое выйыны. Табере мон, мае ас дыраз ӧй сёты пиналъёсылы - яратонме, саклыкме - ваньзэ сое шумпотыса кузьмасько нуныкайёсылы», - гожтэ  Валентин Белых.Книга кие кутымон, чебер но тунсыко пӧрмем, со паймытэ мур пуштросэныз но лыдӟисез малпаськыны ӧтеменыз. Кылсярысь, атаслы сӥзем веросэз вуттэ гуртысь азбаре но пичи дыре, «Косой Ондри» мадёсысьтыз котькудӥз тодмалоз, дыр, гуртысьтыз та геройлы кельшись воргоронэз. «Генерал» притча возьматэ: та дуннеын асьмеос куноос гинэ, бӧрысьгес ваньмыз понна кылмес юалозы но кудӥз ке но ӧс шоры возьматозы. Соин али малпаськоно: шонер-а асьмеос улӥськомы. Оло, дыр вуэмын ини, «мон», «мынам», «мыным» кылъёсты вунэтыса, чеберлык, улон, зэмлык сярысь малпаськыны...Галина Семёнова Теги: вылькнига суредась  